**Bestyrelsens beretning 10. april 2019**

Så er tiden kommet til endnu engang at kigge tilbage på et godt brugt år her på skolen, i børnehaven og i vuggestuen. Vi skal også se fremad – hvad bringer det kommende år og det er i aften vi vælger hvem der skal sikre at vi også når i mål næste år.

Men det er jo egentlig ikke noget særligt. Altså det er ikke noget særligt at holde generalforsamling – kigge tilbage på året der gået og se frem mod det kommende år for det har vi jo gjort 120 gange før her i Haubro - i 1898 blev Haubro friskole grundlagt.

I 120 år er der forældre der har brændt for den frie grundskole her i Haubro og nu er det vores tur ..

Vi skal brænde for at

* Vores børn **kan gå glade i skole og glade hjem efter en god skoledag.**
* **At det er et harmonisk og trygt sted for alle børn fra vuggestue til 9. klasse.**
* At det er vores allesammens skole, - vi har alle et ansvar.

Vi skal glædes og begejstres for fællesskabet og alt det vores skole står for og være stolte når vi fortæller andre om vores skole eller deler en god historie på Facebook.

I år kan vi være særlig begejstrede for den nye skolefløj. Vi må erkende at meget af bestyrelsens arbejde det sidste år har været centreret omkring den nye tilbygning og nu står den her - klar til at understøtte projektorienteret undervisning i udskoling og skabe rum og tryghed for de allermindste i vuggestue.

Jeg kan fortælle at vi var langt omkring før vi nåede til den bygning der nu står her. Vi startede ud med et ønske om overdækkede bænke til ”udeskole og udebørnehave” – det voksede til et skur med toilet faciliteter – en bjælkehytte i skoven – det kunne godt nok også være rart med et ekstra klasseværelse og nu står vi her med 3 nye flotte klasselokaler, fine muligheder for gruppearbejde og vuggestuens helt egne lokaler. Man må sige det greb om sig.

De mange ekstra kvadratmeter kræver jo rengøring – for at sikre daglig rengøring også ved ferie og sygdom har vi valgt at lave aftale med et rengøringsfirma for rengøring af hele institutionen. Det kan godt betale sig – både økonomisk og for skolens billede ud ad til.

At drive skole Haubro betyder også at man er en del af et aktivt lokal samfund. Vi tog en tørn til Sognefesten og deltager igen i år. Bestyrelse valgte også at sende en indsigelse til kommunen ang. etablering af biogas anlæg nær Haubro – vi var blandt andet bekymrede for den øgede trafik på vores skolevej. Vi har derfor også sendt et ønske til kommunen om at Vadgårdsvej lukkes for gennemgående tung trafik. Det vil nok ikke blive mødt af glæde fra de mange børn der nøje holder øje med traktorer og maskiner der kører forbi, men en sikker skolevej er nu det vigtigste. Vi afventer stadig svar på dette fra kommunen.

Hvad skal vi så bruge de næste 120 år på ? Det skal vi heldigvis ikke spå om i aften … men vi kan da godt kigge lidt i krystal kuglen for hvad det kommende år skal bringe.

Vi er ikke helt færdige med om rokeringer og byggerod – et udvalg bestående af bestyrelse og ansatte har allerede projekter omkring vores legepladser og udearealer der løbende bliver sat i gang henover året. Der arbejdes med forskellige rum rundt om skolen så der bliver tilbud til alle aldre i frikvartererne.

Økonomien skal som altid være i fokus – Bestyrelsen fik i år mulighed for alle at deltage i regnskabsmøde med revisoren. Det gav en rigtig god indsigt i muligheder og vilkår for at drive friskole samt en spændende dialog om hvad fremtiden bringer for friskoler generelt og hvad der er særligt for os.

Den politiske dagsorden spiller altid ind – så sæt jeres kryds rigtigt … Vi er økonomisk afhængige af koblingsprocenten – at vi få et ordentlig tilskud fra staten. Der er politisk fokus på friskolernes ikke helt ringe økonomi sammenlignet med andre skoler.

Vi kan som institution også selv gøre meget for at sikre at vi er her mange år endnu.

Vi skal være driftssikre og måske endda polstre os så vi kan tåle enkelte år med dårligere tider fx pga. elev nedgang.

Vi skal sikre at vi har et godt fagligt og pædagogisk tilbud som gør os attraktive både for børn og voksne.

Vi skal vise os frem for oplandet så vi får flere til at træffe et bevidst vuggestue, børnehave og skolevalg.

Det er egentlig helt simpelt – vi skal bare alle fortsætte med at lave god skole.

Dette er på ingen måde muligt uden vores dygtige ledere og ansatte her på stedet - deres store engagement og interesse for drive stedet her sikrer at vi kan være stolte af det tilbud vi har både i vuggestuen, børnehaven og skolen.

Tak til friskolens venner som hvert år støtter op om os.

Sidst men ikke mindst vil jeg gerne sige tak for samarbejdet til resten af bestyrelsen. Særligt tak til Torben og Liv som deltager i bestyrelsesmøderne som medarbejderrepræsentanter - i bringer nye vinkler ind i møderne – det skal i bare blive ved med.

Så plejer vi at slutte her – men under kaffen ved sidste års generalforsamling fik jeg et hint om at der jo hvert år sidder mange nye ved bordene og det kan være svært helt at vide hvem der egentlig sidder i bestyrelsen. Så derfor vil jeg til slut gerne invitere bestyrelsen herop til en kort præsentation.

Lone (På valg)

Jesper

Josefine (På valg)

Ellen (Supl)

Rene

Jan

Peter (Træder ud)

Karen (Supl)

Sidse (På valg)

page1image9256

page1image23992